Ir-Regolament tal-Kunsill (KE) Nru 540/96
tal-25 ta' Marzu 1996
li jemenda r-Regolament (KE) Nru 3010/95 li totalment jew parzjalment jissospendi d-drittijiet tad-dwana applikabbli għal ċerti prodotti li huma koperti fil-Kapitoli 1 sa 24 u Kapitolu 27 tan-Nomenklatura Magħquda li toriġina f'Malta u t-Turkija (1995)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,
Wara li kkunsidra l-proposta tal-Kummissjoni,
Billi r-Regolament (KE) Nru 3010/95 [1] totalment jew parzjalment jissospendi d-drittijiet tad-dwana applikabbli għal ċerti oġġetti agrarji u għal ċerti prodotti tal-pitrolju li joriġinaw mit-Turikija u minn Malta; billi l-validità ta' dak ir-Regolament spiċċat fil-31 ta' Diċembru 1995;
Billi relazzjonijiet eżistenti tal-kummerċ m'għandhomx ikunu nterrotti; billi għaldaqstant jidher xieraq li jibqa' jiġi applikat l-imsemmi Regolament;
Billi l-vantaġġi tat-tariffi mogħtija f'dan il-kuntest għandhom għall-inqas ikunu ekwivalenti għal dawk mogħtija mill-Komunità lil pajjiżi li qed jiżviluppaw skond is-Sistema Ġeneralizzata ta' Preferenzi;
Billi l-Unjoni Doganali bejn il-Komunità Ewropea u t-Turkija daħlet fis-seħħ mill-31 ta' Diċembru 1995; billi, bħala riżultat, hu xieraq li jiġu emendati l-Annessi għar-Regolament hawn fuq imsemmi,
ADOTTA DAN IR-REGOLAMENT:
Artikolu 1
Ir-Regolament (KE) Nru 3010/95 għandu jkun emendat kif ġej:
1. fit-Titolu, "(1995)" għandu jitħassar.
2. L-Artikolu 1 għandu jkun mibdul b'dan li ġej:
"L-Artikolu 1
Dawn li ġejjin huma permessi għal importazzjoni ġewwa l-Komunità bir-rata tad-dwana indikata għal kull wieħed:
- jibda mill-1 ta' Jannar 1995, il-prodotti tal-Kapitolu 1 sa 24 tan-Nomenklatura Magħquda, li joriġinaw minn Malta u t-Turkija, kif elenkati fl-Annessi I u II,
- mill-1 ta' Jannar 1995 sat-30 ta' Diċembru 1995, il-prodotti tal-pitrolju tal-Kapitolu 27 tan-Nomenklatura Magħquda, raffinati fit-Turkija, kif elenkati fl-Anness III."
3. l-Annessi għandhom ikunu emendati kif ġej:
(a) fl-intestatura fl-aħħar kolonna tal-Anness I, "Perijodu 1. 7 sal- 31.12.1995" għandhom ikunu sostitwiti b' "Li jibda mill- 1.7.1995";
(b) f l-Anness I, għar-rigward order numbers 16.0500, 15.0510, 16.0520, 16.1070 u 16.2900, it-tabella għandha tkun sostitwita bit-tabella fl-Anness I ta' dan ir-Regolament;
(ċ) l-Anness II għandu jkun mibdul bl-Anness fl-Anness II ta' dan ir-Regolament;
(d) l-Anness III għandu jitħassar b'effet mill-31 ta' Diċembru 1995.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil - Ġurnal Uffiċjali tal-Komunitajiet Ewropej.
Dan għandu japplika mill-1 ta' Jannar 1995, minbarra l-Anness II, li għandu japplika mill-31 ta' Diċembru 1995.
Dan ir-Regolament għandu jkun jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fil-25 ta' Marzu 1996.